钦定古今图书集成/历象汇编/岁功典/第035卷 > 渔家傲〈送春四首〉 金段克己
## 钦定古今图书集成/历象汇编/岁功典/第035卷 > 渔家傲〈送春四首〉 金段克己

诗句一春浑漫与。纷纷红紫俱尘土。楼外垂杨千万
缕。风落絮。阑干倚遍空无语。　毕竟春归何处所。树
头树底无寻处。惟有闲愁将不去，依旧住。伴人直到
黄昏雨。

不是花开常殢酒，只愁花尽春将暮。把酒酬春无好
句。春且住，尊前听我歌《金缕》。　醉眼看花如隔雾。明
朝酒醒那堪覰。早是闲愁无著处。云不去，黄昏更下
廉纤雨。

龙尾沟边飞柳絮，虎头山下花无数。花底醉眠留杖
屦。花上露，随风散漫飘香雾。　老去逢春能几度，不
妨且作风光主。明日不知风共雨。回首处，夕阳又下
西山去。

一片花飞春已暮，那堪万点飘红雨。白发送春情最
苦。愁几许，满川烟草和风絮。　常记解鞍沽酒处，而
今绿暗旗亭路。怪底春归留不住。莺作驭，朝来引过
西园去。